Æðstiklerkur Írans , Ayatollah Ali Khamenei , hefur kallað eftir því að ríki Mið-Austurlanda standi saman til að sigrast á óstöðugleika á svæðinu sem Bandaríkin og bandamenn þeirra hafa valdið með viðveru sinni á svæðinu . „ Núverandi ástand á svæðinu krefst þess — meira en nokkru sinni fyrr — að við styrkjum sambönd á milli landa á svæðinu á sama tíma og við forðumst áhrif útlendinga , “ sagði klerkurinn . „ Ástæða þessa óstöðuga ástands sem er nú á svæðinu okkar er spillt viðvera Bandaríkjanna og áhangenda þeirra . Eina leiðin til að mæta þessu er að treysta á samvinnu á svæðinu , “ bætti hann við . Mikil spenna hefur verið á svæðinu í kjölfar þess að Qasem Soleimani var veginn í árás Bandaríkjamanna í Írak . Í dag kölluðu Frakkland , Þýskaland og Bretland eftir því að Íran virði skuldbindingar sínar samkvæmt kjarnorkusamkomulaginu frá árinu 2015 . Ríkin hafa leitast eftir því að bjarga samkomulaginu eftir að Donald Trump Bandaríkjaforseti sagði Bandaríkin frá því árið 2018 .